A la localitat bavaresa de Bad Birnbach es va posar en marxa cap a final de l'any passat un servei de transport públic per connectar el centre de la vila i l'estació ferroviària amb una llançadora autònoma.
Es tracta d'una actuació que pretén donar resposta als desplaçaments de primera i de darrera milla, i la duu a terme una filial de la companyia alemanya de ferrocarrils.
Regionalbus Ostbayern GmbH, una filial de Deutsche Bahn (DB), va finalitzar el mes d'octubre de 2019 la implantació d'un servei de llançadora autònoma per connectar la plaça del mercat de la vila de Bad Birnbach (Baviera) amb la seva estació de ferrocarril, força allunyada del nucli del poble.
La utilització de la llançadora, de nom comercial ioki, és gratuïta.
El servei té com a objectiu oferir una solució de mobilitat de primera i de darrera milla als usuaris de tren de la localitat, que té una població permanent de només 5.500 habitants però que rep força visitants perquè és una important estació balneària.
El vehicle utilitzat en aquesta actuació, de propulsió elèctrica, pertany a la segona generació d' EasyMile EZ10, com el que es va provar a casa nostra l'any 2018 (Èrica).
En principi, a Bad Birnbach no ha calgut cap nou treball d'infraestructura, ja que la llançadora en té prou amb els seus dispositius de GPS, escaneig làser i hodometria per guiar-se tot sol, amb un marge de tolerància respecte de la ruta programada de 2 cm. Superat aquest marge, o si la llançadora detecta algun obstacle en la seva trajectòria, s'activen els frens d'emergència.
D'altra banda, l'alta sensibilitat dels dispositius de seguretat de la llançadora ioki en allò referent a les desviacions de trajectòria pot fer que en ocasions, per exemple amb pluges fortes, neu o fulles a la calçada, el servei quedi suspès i la ruta hagi de continuar amb un vehicle convencional.
Per actuar en cada cas com correspongui, durant el recorregut del vehicle sempre hi ha a bord un empleat.
La primera fase de proves d'ioki va començar l'any 2017, amb tres parades i 660 m de recorregut: llavors el trajecte era servit per un sol vehicle, cada vint minuts, durant deu hores i mitja al dia, i amb una velocitat de 8 km/h.
En el seu primer any de servei la llançadora va transportar unes vint mil persones, i només va patir un accident (lleu, una petita col·lisió amb un vehicle que desaparcava.
Actualment, amb la posada en funcionament de la segona fase del servei, les parades són quatre, i la longitud total del trajecte és de 2.040 m.
Però la freqüència de pas segueix sent de vint minuts, atès que ara la ruta la cobreixen dos vehicles que a més són més veloços que el de la primera fase: assoleixen una velocitat màxima de 15 km/h, amb previsió que més endavant puguin arribar fins als 25 km/h.
El servei funciona deu hores al dia, de 8 h a 18 h.
Característiques de la llançadora ioki: càmeres de reconeixement per activar la senyalització variable, localització mitjançant GPS i làser, reconeixement làser d'obstacles, i sistemes de frenada redundants (© DB)
Al llarg dels 500 m del carrer de l'Estació (Bahnhofsstraße, una carretera rural de fet) la llançadora autònoma gaudeix de prioritat semafòrica, que s'activa quan l'EZ10 és reconegut per les càmeres de trànsit i que juntament amb la resta d'elements de senyalització variable obliga els altres vehicles en aquell tram a limitar llur velocitat a 30 km/h, cercant un equilibri entre seguretat i fluïdesa del trànsit general.
Les autoritats presents en la inauguració de la ruta ampliada de la llançadora, entre les quals hi havia el batlle de Bad Birnbach i el ministre federal de Transports i Infraestructura Digital, van esmentar el fet que la mobilitat rural sovint és basada en el vehicle particular, però que gràcies a serveis com el que presta la companyia ioki es pot arribar a aconseguir que la mobilitat en transport públic sigui l'opció preferent fins i tot fora de les àrees urbanes.
Hi poden ajudar algunes altres modalitats de transport, sota demanda, que està assajant ioki a diversos indrets d'Alemanya.
Segons el ministre, es tracta d'implantar sistemes cada cop més segurs i més eficients en termes econòmics i ambientals que puguin donar resposta, entre altres col·lectius, a les necessitats de mobilitat de la gent d'edat avançada o dels visitants ocasionals en entorns poc poblats.
L'actuació de DB, mitjançant Regionalbus Ostbayern GmbH i ioki, i amb la col·laboració d'EasyMile i de la certificadora TÜV Süd, pot contribuir a fer del vehicle particular un element innecessari en els pobles.
Segons la ferroviària alemanya, el projecte de Bad Birnbach ha servit per aplanar les dificultats tècniques, legals i de planificació que comporta aquesta modalitat de transport, que ara ja té el camí una mica més lliure per anar estenent-se.
L'EasyMile EZ10 d'ioki, a l'estació ferroviària de Bad Birnbach.
El vehicle ofereix sis places i accessibilitat PMR total, a més de servei de wifi i de ports de càrrega USB (© DB)
Intermodalitat, Serveis adaptats a entorns de baixa demanda, Nous vehicles i modes, Mitigació, Ajut a la conducció de vehicles, Dimensió social de la mobilitat.